წერაქვის წმინდა გიორგის ეკლესია

წერაქვის წმინდა გიორგის ეკლესია — ქართული ქრისტიანული ხუროთმოძღვრების ძეგლი მარნეულის მუნიციპალიტეტის სოფელ წერაქვის სასაფლაოზე. აგებულია 1626 წელს.

ეკლესია დარბაზული ტიპისაა, გეგმით სწორკუთხა მოხაზულობის. კედლები დიდი ზომის, არაწესიერი ფორმის ლოდებითა და ნატეხი ქვითაა ამოყვანილი. კედლის უბეები ზოგან აგურითაა ამოვსებული. კარ-სარკმლების ირგვლივ ნათალი ქვებია ჩართული. აღმოსავლეთი სარკმლის თავსართად რელიეფურად დამუშავებული ფილის გადანაჭერია გამოყენებული. კარი სამხრეთ კედელშია გაჭრილი, სარკმლები — სამხრეთისა და აღმოსავლეთის მხრიდან. კარის თავზე დადგმული, დიდი ზომის ბალავრის ქვას თავზე თაღოვან ფორმად ნათალი ქვების წყობა ევლება. დარბაზის კამარას ერთი საბჯენი თაღი მიუყვება. აფსიდა საერთო სივრციდან მცირე კუთხითაა გამოყოფილი. ტაძრის ინტერიერში ორი საფლავის ქვაა ქართული წარწერებით.   

რესურსები ინტერნეტში

კატეგორია:მარნეულის მუნიციპალიტეტის ტაძრები